b'\n_START_ARTICLE_\nSotakirjeenvaihtaja\n_START_PARAGRAPH_\nSotakirjeenvaihtaja on journalisti, joka tekee ty\xc3\xb6t\xc3\xa4\xc3\xa4n sotaa k\xc3\xa4yviss\xc3\xa4 valtioissa sek\xc3\xa4 niiden sotatoimialueilla. Sotakirjeenvaihtaja v\xc3\xa4litt\xc3\xa4\xc3\xa4 sodank\xc3\xa4ynti\xc3\xa4 koskevia uutisia artikkelein, filmein ja valokuvin. Sit\xc3\xa4 pidet\xc3\xa4\xc3\xa4n journalistiammattikunnan vaarallisimpana ammattina. _NEWLINE_Jotkut sodasta kertovat henkil\xc3\xb6t eiv\xc3\xa4t ole toimittajia, vaan tiedottajia jonkin sodan osapuolen palveluksessa, usein tiedotuskomppanian. Heit\xc3\xa4 ei v\xc3\xa4ltt\xc3\xa4m\xc3\xa4tt\xc3\xa4 kutsuta sotakirjeenvaihtajiksi, vaan rintamakirjeenvaihtajiksi, koska asemansa vuoksi he p\xc3\xa4\xc3\xa4sev\xc3\xa4t ja joutuvat olemaan my\xc3\xb6s etulinjassa. Nimitys kirjeenvaihtaja liittyy aikaan, jolloin tieto v\xc3\xa4littyi p\xc3\xa4\xc3\xa4asiassa kirjein\xc3\xa4 ja eritt\xc3\xa4in v\xc3\xa4h\xc3\xa4isess\xc3\xa4 m\xc3\xa4\xc3\xa4rin Krimin sodasta alkaen s\xc3\xa4hk\xc3\xb6tt\xc3\xa4m\xc3\xa4ll\xc3\xa4. My\xc3\xb6hemmin ammattikuntaa on kutsuttu sotareporttereiksi, jolloin nimitys ei en\xc3\xa4\xc3\xa4 viittaa tiedonsiirtotapaan tai siirrett\xc3\xa4v\xc3\xa4\xc3\xa4n tiedon muotoon vaan voi k\xc3\xa4sitt\xc3\xa4\xc3\xa4 piirroksien lis\xc3\xa4ksi my\xc3\xb6s valokuvia ja elokuvav\xc3\xa4l\xc3\xa4hdyksi\xc3\xa4, my\xc3\xb6hemmin videop\xc3\xa4tki\xc3\xa4._NEWLINE_Kaikki konfliktit eiv\xc3\xa4t saa tasa-arvoista huomiota. Yleens\xc3\xa4 l\xc3\xa4nsimaissa k\xc3\xa4ydyt ja l\xc3\xa4nsimaiden k\xc3\xa4ym\xc3\xa4t sodat ovat arvokkaampia maailmanlaajuisina uutisaiheina, kuin esimerkiksi kehitysmaiden keskin\xc3\xa4iset konfliktit.\n_START_SECTION_\nHistoria\n_START_PARAGRAPH_\nNykyaikaisten sotakirjeenvaihtajien esi-is\xc3\xa4n\xc3\xa4 pidet\xc3\xa4\xc3\xa4n hollantilaista 1600-luvulla el\xc3\xa4nytt\xc3\xa4 Willem van de Velde\xc3\xa4, joka palkittiin tekem\xc3\xa4\xc3\xa4n piirustuksia merisotaharjoituksista laivastoaan kehitt\xc3\xa4v\xc3\xa4\xc3\xa4 Hollannin amiraliteettia varten. Van de Velden k\xc3\xa4ytt\xc3\xb6\xc3\xb6n annettiin pieni yksimastoinen purjevene, jonka kannelta h\xc3\xa4n seurasi man\xc3\xb6\xc3\xb6verej\xc3\xa4. Pelkkien harjoitusten seuraaminen ja tallentaminen ei riitt\xc3\xa4nyt, sill\xc3\xa4 van de Velde osallistui tarkkailijana my\xc3\xb6s hollantilaisten ja brittil\xc3\xa4isten laivastojen k\xc3\xa4ym\xc3\xa4\xc3\xa4n nelj\xc3\xa4n p\xc3\xa4iv\xc3\xa4n taisteluun. Van de Velde teki tapahtumasta paikan p\xc3\xa4\xc3\xa4ll\xc3\xa4 useita nopeita, mutta tarkkoja luonnoksia. Luonnoksista h\xc3\xa4n teki my\xc3\xb6hemmin suurempia maalauksia, joita on arvostettu my\xc3\xb6s niiden yksityiskohtaisen tietoarvon vuoksi. Van de Velden samanniminen poika, Willem van de Velde nuorempi seurasi is\xc3\xa4ns\xc3\xa4 jalanj\xc3\xa4lki\xc3\xa4 merimaalarina matkustaen usein laivasto-osastojen mukana._NEWLINE_Sanoma- ja viikkolehtien kehitys ja yleistyminen edisti ammattikunnan kasvua. Yksi aikaisimmista sotakirjeenvaihtajista oli Henry Crabb Robinson, joka kirjoitti Napoleonin sodista Lontoossa ilmestyv\xc3\xa4\xc3\xa4n The Times -lehteen. Yhdysvaltain ensimm\xc3\xa4isen\xc3\xa4 sotakirjeenvaihtajana pidet\xc3\xa4\xc3\xa4n Isaiah Thomasia, joka raportoi Yhdysvaltain vapaussodan alkutapahtumista itse painamassaan ja julkaisemassaan sanomalehdess\xc3\xa4 Massachusetts Spy.'